বর্তমানে প্রত্যেকদিন জনসংখ্যা যেমন বাড়ছে ঠিক তেমনই দিন দিন গাড়ির সংখ্যাও বেড়ে চলেছে। আর এই গাড়ির সংখ্যা বাড়ার সাথে সাথে মানুষের ধৈর্য শক্তিও কমে এসেছে তা বলাই বাহুল্য। কারন আজকের যুগে দাঁড়িয়ে কেউ আর থেমে থাকতে চায় না। সকলেই প্রস্তুত লম্বা দৌড়ের জন্য তাই কোথাও যদি দাঁড়াতে হয় সেক্ষেত্রে তাদের সেই গাড়ির হর্ন দিয়ে আশেপাশে সকলকে জানানোর চেষ্টা থাকে যে আমাকে থামিও না আমাকে ছুটতে হবে। কিন্তু যে সমস্ত মানুষরা এই হর্ন বাজিয়ে ভাবেন যে তাঁরা খুব তাড়াতাড়ি এগিয়ে যেতে পারবেন তা একেবারেই ভুল। বরং তাদের সেই বৃথা চেষ্টায় উত্তরোত্তর বাড়ছে শব্দদূষণের মাত্রা। আর এই শব্দদূষণের জেরে নিত্যদিন মানুষের মধ্যে দেখতে পাওয়া যাচ্ছে বিভিন্ন রকম অসুবিধা তথা নানা রোগ ব্যাধি।